24 अक्टूबर 1984 को ही देश भर में दीवाली मनाई गई थी, लेकिन धमाकों का माहौल जून के महीने से ही शुरु हो चुका था। पंजाब में श्री हरमंदिर साहब में जरनैल सिंह भिडरावाला के नेतृत्व में इकट्ठा हो चुके चरमपंथियों और बारूद को खत्म करने के लिए आखिरकार उसी पीएम को फौज भेजनी पड़ी, जिस पीएम ने ये सारी ताक़त भिडरावाला को दी थी। अमृतसर के स्वर्णमंदिर में 3-4 जून को ऑपरेशन ब्लूस्टार हुआ था और संविधान की प्रस्तावना में धर्मनिरपेक्ष होने की घोषणा करने वाले गणतंत्र को अब अलगाववाद की एक नई लड़ाई से जूझना था…अलगाववाद की आग, धर्म की अफ़ीम जिसके पीछे सियासी फ़ायदे के लिए उसे हवा देने वाली सियासत ही अब उसके निशाने पर थी। पंजाब की दरबारा सिंह सरकार को बर्खास्त किया जा चुका था, हरमंदिर साहब के अंदर और बाहर से भीषण गोलीबारी हुई थी, फ़ौज अंदर घुसी थी..और अकाल तख्त भी क्षतिग्रस्त हुआ था…यानी कि जो नहीं होना चाहिए था वो सब हुआ था। लेकिन सवाल ये है कि 31 अक्टूबर को इस बारे में बात क्यों…क्योंकि शायद इस दिन हमको याद करना होगा कि धर्म को राजनीति के लिए इस्तेमाल करते हुए आज हम कहां आ कर खड़े हो गए हैं।